AfriForum stel gemeenskapsoplossing teen misdaad bekend “Misdaad is ŉ epidemie wat in ons land posgevat het omdat die regering sy plig om wet en orde te handhaaf, versuim.” Dít is die standpunt van Cornelius Jansen van Rensburg, AfriForum se adjunk uitvoerende hoof, by die bekendstelling van die burgerregte-organisasie se Nasionale Veiligheidsplan tydens die organisasie se nasionale kongres by Klein Kariba in Limpopo. “Suid-Afrika het ŉ mensgemaakte rampgebied geword, ŉ plek waar misdadigers vry kan rondbeweeg en waar ons gyselaars in ons eie huise is,” het Jansen van Rensburg gesê. Dr. Frans Cronjé, uitvoerende hoof van die Suid-Afrikaanse Instituut vir Rasseverhoudinge, het tydens die bekendstelling gesê dat misdaad nie deur die regering gekeer kan word nie, en het met verwysing na die misdaadsyfers van die afgelope 20 jaar gesê Suid-Afrika is in ŉ lae-intensiteit-burgeroorlog gewikkel. “Met 1 uit elke 100 polisiebeamptes in Suid-Afrika wat ŉ kriminele rekord het, bestaan daar min rede om vertroue in die SAPD te hê. Onder die leierskap van genl. Riah Phiyega het die misdaadsituasie in die land versleg. Sowat 700 huisbrake word elke dag aangemeld, en sowat 100 gevalle van trio-misdade, wat ernstige en geweldsmisdade is. Waar daar in 1994 sowat 25% van hierdie soort misdade was, het dit tot meer as 40% toegeneem. Die slotsom is dat misdade ál meer gewelddadig, gefokus en spesifiek geword het,” het Cronjé gesê. Volgens Ian Cameron, AfriForum se hoof van gemeenskapsveiligheid, het AfriForum meer as twee jaar geneem om dié veiligheidsplan te ontwikkel. “Die veiligheidsplan maak dit moontlik vir landsburgers om hulself op ŉ verantwoordelike en wettige manier te beveilig.” Die volgende fokuspunte is by die plan ingesluit: – Patrollies – Reaksie – Insidentbeheer – Radionetwerke – Beheerkamers – Basiese patrollieopleiding – Wetlike aspekte – Toneelhantering – Gespesialiseerde opleiding vir reaksiespanne – Noodhulp – Radiokommunikasieopleiding Jansen van Rensburg meen pleidooie aan die regering werp nie vrugte af nie. “Politici en regeringsamptenare maak hulle skuldig aan misdaad en korrupsie, terwyl gewone mense bloei. Ons mag dit nie verder duld nie. Ons moet iets doen. AfriForum se Nasionale Veiligheidsplan bied die nodige infrastruktuur en opleiding aan gemeenskappe wat hulself teen misdaad wil beskerm.”